《雨霁同仲嘉小酌久之云开月出光照席上颇发清兴戏作此诗》
宋代·程俱

初月脱氛翳，微云递疏光。徘徊照庭户，皎皎涵清觞。

牢愁不可排，磊块如高冈。烦君着酒浇，身世得暂忘。

举觞漱明月，似觉幽桂香。拟吹三江水，浣此九转肠。

中宵起四顾，河汉生微凉。飘然想风驭，梦寄无何乡。

作者简介：程俱（1078—1144）北宋官员、诗人。字致道，号北山，衢州开化（今属浙江）人。以外祖邓润甫恩荫入仕。宣和三年赐上舍出身。历官吴江主簿、太常少卿、秀州知府、中书舍人侍讲、提举江州太平观、徽猷阁待制。诗多五言古诗，风格清劲古淡，有《北山小集》。